Jeppe Søe (M), 2023-05-02:
Tak for det, formand.
Digitalisering er en central del af vores samfund i dag, og det vil kun fortsætte med at være sådan i fremtiden.
Men det er også vigtigt at påpege, at vi ikke skal være bange for fremtiden eller teknologier.
Det er naturligt at være skeptisk over for noget nyt, men vi skal huske, at teknologier og digitalisering har en masse fordele, og at det kan hjælpe os på mange måder.
Vi skal også gøre en indsats for at få danskerne til at forstå, hvor vigtigt it er.
Digitalisering er ikke kun forbeholdt erhvervslivet og techentusiaster.
Det har en reel indvirkning på vores dagligdag og på samfundet som helhed.
Vi skal uddanne og oplyse borgerne om de muligheder, der findes inden for digitalisering og it-forståelse, og på den måde kan vi sikre, at alle er i stand til at drage fordel af teknologien, og at ingen bliver hægtet af.
Alt, jeg har sagt indtil nu, er skrevet af ChatGPT, som jeg i går spurgte om lige kunne lave en hurtig tale om digital udvikling i Danmark, og det var svaret.
Det lød jo sådan set godt, men fra kunstig intelligens vil der forhåbentlig være et godt hop over til åbenlys intelligens, som tager over nu.
For der mangler jo helt åbenlyst i det, den leverer her, noget holdning, noget saft, noget kraft, noget erfaring, noget viden.
Vi skal ikke være bange for det.
Det kan måske også noget farligt, for det kan vænne os til, at det er sådan, taler skal være.
Min søn spurgte også ChatGPT, da han skulle holde en konfirmationstale.
Han var glad for sine forældre – det foreslog ChatGPT, han skulle sige – og jeg tænker også, at det er rigtigt.
Men det er jo, i det øjeblik han selv tager over, vi kan mærke mennesket bag.
Så kunstig intelligens kan en masse, men der er noget menneskeligt, noget åndeligt, der selvfølgelig forsvinder.
Tak for redegørelsen her, som ganske rigtigt er en af de første.
Det er en af de første, vi skal debattere, og den handler om erhverv, men den glemmer jo netop alt det åndelige, og den glemmer den opdeling af samfundet, som it altså også er en del af.
Hvis vi tager det offentlige, har vi jo masser af forskellige apps, masser af forskellige ting og sager, som vi tilbyder borgerne, og jeg tror, at de fleste af os igen og igen har været i debatter om NemID, MitID, og hvad det ellers hedder.
Jeg tror, det var fru Pia Kjærsgaard, der kaldte det for dum-id her fra talerstolen, og på den måde kan man blive ved med at nedgøre digitaliseringen, hvis man gerne vil.
Og nogle har da også haft deres problemer.
Jeg tror måske, vi skal begynde at tilbyde virksomhederne de her offentlige udbud på en lidt anden måde.
Jeg synes, at vi rigtig mange gange forsøger at gøre os klogere end både erhvervslivet, der arbejder med det her til daglig, men også borgerne, her i Folketinget, hvor vi kommer med nogle kravspecifikationer og siger, at det er det her, vi gerne vil have.
Men der er jo faktisk virksomheder derude, der måske ved meget mere end os om det og måske dermed ovenikøbet kunne byde sammen på forskellige opgaver, når vi sender ting i udbud.
Og måske kunne det være med til at hjælpe med til, at vi fik nogle lidt anderledes svar på, hvordan vores udvikling i det offentlige skal være.
For det er jo rigtigt, som det også blev sagt nede fra salen lige før, at det kræver nogle vagters hjælp lige at logge os ind i og ud af vores systemer på vores plads.
Nogle af jer kan det i forvejen, andre af os er nye, og sådan er det.
Næste gang kan jeg selv.
Det tror jeg vi skal lære af, også i forhold til borgerne.
Jeg er enig i det, som hr. Peter Kofod sagde, nemlig at borgerne skal have ikke bare mulighed for, men absolut krav på at kunne leve et analogt liv i Danmark.
Men jeg synes, det er for nemt, og jeg synes, det er for let, vi slipper dem.
Det er ikke, fordi de ikke må, men det er bare et flueben, de sætter, og så hører de i virkeligheden aldrig fra os igen, og så får de lov til at få papirer i postkassen resten af livet.
Kunne det være, at man kunne stille de her borgere nogle spørgsmål, når de sætter det flueben: Hvordan kan det egentlig være, du gør det?
Hvad er det, du er bange for?
Hvad er det, du er nervøs for?
Er der noget, vi kunne hjælpe dig med?
Kunne der være nogle kurser?